Boksburgskole met bom gedreigArgieffoto bloot ter illustrasie. (Foto: Unsplash) Ouers van laerskoolleerders in Boksburg aan die Oos-Rand is Vrydagoggend met ŉ angswekkende boodskap begroet – hulle moet hul kinders gaan haal want die skool het bomdreigemente ontvang. Die nuus het soos ŉ veldbrand op sosiale media versprei en skole soos Laerskool Concordia, Laerskool Baanbreker en Parkdene Primary is blitsig ontruim en die polisie ontbied. Hoewel dié dreigemente skynbaar meestal op laerskole gemik was, is enkele hoërskole se matriekeindeksamen deur die paniek ontwrig. Matrikulante het vanoggend die derde Afrikaanse vraestel geskryf. JJ Venter, wat verbonde is aan die veiligheidsmaatskappy Makopano Solutions Group, sê hulle het deur die loop van die oggend oproepe van verskeie skole in Boksburg ontvang dat hulle dieselfde soort telefoniese dreigemente ontvang het. “Ons beamptes is na die skole gestuur en het saam met die polisie en die polisie se bomeenheid die persele deursoek.” Volgens Venter is al die skole veilig verklaar, maar hulle weet steeds nie waarvandaan die dreigemente afkomstig is of om watter rede dit gemaak is nie. “Ons het nietemin al die betrokke skole en ander skole in die gebied gefynkam en beveilig,” sê hy. “Die skole wat direk daardeur geraak is, dus self ŉ dreigement ontvang het, se personeel en leerders is huis toe gestuur.” Maroela Media het Laerskool Concordia, ŉ skool wat beslis dreigemente ontvang het, probeer bel, maar die personeel was reeds huis toe. Matriekeindeksamen geraak Leon de Beer, die hoof van Dr. EG Jansen, ŉ hoërskool wat aan Laerskool Concordia grens, sê hy het vanoggend ŉ benoude oproep van Concordia se hoof, Charel Blignaut, ontvang. “Die hoof het gesê ek moet nie paniekerig raak nie, maar dat hulle bomdreigemente ontvang het,” sê De Beer. “Ons het die polisie ontbied en ons eie skool is ook in die proses beveilig.” Volgens De Beer het sy skool self nooit enige bomdreigemente ontvang nie en vermoed hy dat slegs laerskole in Boksburg geteiken is. “Ons neem nooit enige soort dreigemente ligtelik op nie, hetsy dit by ons skool of ons bure is,” sê hy. “Sou dit onveilig gewees het vir ons leerders om eksamen te skryf, sou ons hulle huis toe stuur, want ons leerders en personeel se lewens is baie belangriker as ŉ matriekeindeksamen.” Die skool se matrikulante kon egter hul eksamen ongestoord voltooi, maar ander hoërskole in die omgewing was nie so gelukkig nie. Die Gautengse onderwysdepartement sê matrieks aan Boksburg High School en die School of Achievement digby Boksburg se laaste vraestel is deur die dreigemente, en die paniek wat dit gesaai het, ontwrig. “Die matrieks aan hierdie skole moes hul eksamenvraestelle later as die toegewese tyd begin het as gevolg van veiligheidsmaatreëls deur die polisie om te verseker dat alle skole en leerders in die omgewing veilig is,” sê Matome Chiloane, LUR van onderwys in Gauteng. “Die voorkoms van hierdie bedreiging is nogal kommerwekkend, veral omdat dit ons matrikulante se eksamen beïnvloed het. “Ons waardeer nietemin die betrokke wetstoepassingsowerhede se bystand wat die veiligheid van ons skole betref.”